นายกรัฐมนตรี หารืออุปทูตรักษาราชการชั่วคราว สหรัฐอเมริกา ย้ำความสัมพันธ์ไทย-สหรัฐฯ ที่ใกล้ชิด
นายไมเคิล ฮีธ (Mr. Michael Heath) อุปทูตรักษาราชการชั่วคราว สถานเอกอัครราชทูตสหรัฐอเมริกาประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสพ้นจากหน้าที่ โดยนายกรัฐมนตรีชื่นชมความสัมพันธ์ระหว่างไทยกับสหรัฐฯ ที่มีพลวัตเพิ่มมากขึ้นในทุกมิติ และอุปทูตสหรัฐฯ มีความรู้และความเข้าใจเกี่ยวกับประเทศไทยเป็นอย่างดี ทำให้สามารถปฏิบัติภารกิจได้อย่างราบรื่น จึงเชื่อมั่นว่าเอกอัครราชทูตสหรัฐอเมริกาประจำประเทศไทยคนใหม่จะสานต่อภารกิจที่อุปทูตสหรัฐฯ ริเริ่มไว้ และเพิ่มพูนความร่วมมือระหว่างกันโอกาสนี้ ทั้งสองฝ่ายได้หารือ เกี่ยวกับประเด็นความร่วมมือที่สำคัญร่วมกัน ได้แก่ความร่วมมือด้านเศรษฐกิจและความร่วมมือด้านการต่อต้านการค้ามนุษย์ และไทยหวังว่าจะมีโอกาสให้การต้อนรับประธานาธิบดีโจ ไบเดน ในการประชุมผู้นำเขตเศรษฐกิจเอเปค ที่กรุงเทพฯ ช่วงปลายปีนี้ ซึ่งสหรัฐฯ จะเป็นเจ้าภาพการประชุมผู้นำเขตเศรษฐกิจเอเปค ในปี 2566 ต่อจากไทย